RIALACHÁN (AE) 2021/663 ÓN gCOIMISIÚN

an 22 Aibreán 2021

lena leasaítear Iarscríbhinn III a ghabhann le Rialachán (CE) Uimh. 396/2005 ó Pharlaimint na hEorpa agus ón gComhairle a mhéid a bhaineann le huasleibhéil iarmhar chlóirdeacóin i dtáirgí áirithe nó ar tháirgí áirithe

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 396/2005 ó Pharlaimint na hEorpa agus ón gComhairle an 23 Feabhra 2005 maidir le huasleibhéil iarmhar lotnaidicídí i mbia agus i mbeatha de bhunadh plandaí nó ainmhíoch nó ar bhia agus ar bheatha den sórt sin agus lena leasaítear Treoir 91/414/CEE ón gComhairle (1), agus go háirithe Airteagal 14(1)(a) i gcomhar le hAirteagal 16(1)(a) de,

De bharr an mhéid seo a leanas:

(1) Leagadh síos uasteorainneacha iarmhar (MRLanna) i gcás clóirdeacóin in Iarscríbhinn III a ghabhann le Rialachán (CE) Uimh. 396/2005.

(2) Le Rialachán (CE) Uimh. 850/2004 ó Pharlaimint na hEorpa agus ón gComhairle (2), cuireadh cosc ar tháirgí cosanta plandaí ina bhfuil clóirdeacón. Eascraíonn iarmhair chlóirdeacóin as éilliú comhshaoil san ithir, éilliú atá ann toisc gur baineadh úsáid as an gcomhdhúil mharthanach seo san am atá thart.

(3) An 12 Iúil 2019, thug údaráis inniúla na Fraince fógra don Choimisiún faoi dhá bheart éigeandála (3) (4) a glacadh ar an leibhéal náisiúnta de bhun Airteagal 54 de Rialachán (CE) Uimh. 178/2002 ó Pharlaimint na hEorpa agus ón gComhairle (5). I bhfianaise na dtuairimí (6) (7) ó Ghníomhaireacht na Fraince um Shláinte agus Sábháilteacht Ceirde, Comhshaoil agus Bia (ANSES), shocraigh an Fhrainc MRLanna náisiúnta i gcás clóirdeacóin i dtáirgí bó-ainmhí, caorach, gabhair, muc-ainmhí agus éineola ag luachanna níos ísle ná na luachanna is infheidhme faoi láthair faoi Rialachán (CE) Uimh. 396/2005, chun cosaint tomhaltóirí i nGuadalúip agus i Martinique a áirithiú.

(4) D’iarr an Coimisiún ar an Údarás Eorpach um Shábháilteacht Bia (“an tÚdarás”) measúnú a dhéanamh ar nochtadh tomhaltóirí maidir leis na MRLanna a mhol ANSES le haghaidh clóirdeacóin i dtáirgí de bhunadh ainmhíoch.

(5) Chuir an tÚdarás ráiteas eolaíoch isteach maidir le clóirdeacón i dtáirgí áirithe de bhunadh ainmhíoch (8) i gcomhréir le hAirteagal 43 de Rialachán (CE) Uimh. 396/2005. Sa ráiteas sin, tháinig an tÚdarás ar an gconclúid go bhfuil na MRLanna a mholtar i dtuairimí ANSES le haghaidh táirgí ainmhithe, arna slánú i gcomhréir le treoirlínte na hEagraíochta um Chomhar agus Forbairt Eacnamaíochta (ECFE) i dtaca le MRL a ríomh, go bhfuil na MRLanna sin inghlactha maidir le sábháilteacht tomhaltóirí. Le teagmháil ar feadh an tsaoil agus le teagmháil ghearrthéarmach i ngeall ar go leor de na táirgí ábhartha sin a chaitheamh, léiríodh nach bhfuil baol ann go sárófaí an iontógáil laethúil inghlactha nó an ghéardháileog thagartha. Ba cheart MRLanna clóirdeacóin a shocrú in Iarscríbhinn III a ghabhann le Rialachán (CE) Uimh. 396/2005 ar bhonn sealadach. Déanfar athbhreithniú ar na MRLanna sin; leis an athbhreithniú sin cuirfear san áireamh an fhaisnéis a bheidh ar fáil laistigh de 10 mbliana ó fhoilsiú an Rialacháin seo.

(6) Chuathas i gcomhairle le comhpháirtithe trádála an Aontais maidir leis na MRLanna nua tríd an Eagraíocht Dhomhanda Trádála, agus cuireadh na tuairimí uathu san áireamh.

(7) Ba cheart, dá bhrí sin, Rialachán (CE) Uimh. 396/2005 a leasú dá réir sin.

(8) Ba cheart tréimhse réasúnta a bheith ann sula mbeidh feidhm ag na MRLanna modhnaithe ionas go mbeidh na Ballstáit, tríú tíortha agus oibreoirí gnó bia in ann iad féin a ullmhú chun na ceanglais nua a thiocfaidh as an modhnú ar na MRLanna a chomhlíonadh.

(9) Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

TAR ÉIS AN RIALACHÁN SEO A GHLACADH:

Airteagal 1 Leasaítear Iarscríbhinn III a ghabhann le Rialachán (CE) Uimh. 396/2005 i gcomhréir leis an Iarscríbhinn a ghabhann leis an Rialachán seo.

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 13 Samhain 2021.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 22 Aibreán 2021. Thar ceann an Choimisiúin An tUachtarán Ursula VON DER LEYEN

(1) IO L 70, 16.3.2005, lch. 1.

(2) Rialachán (CE) Uimh. 850/2004 ó Pharlaimint na hEorpa agus ón gComhairle an 29 Aibreán 2004 maidir le truailleáin orgánacha mharthanacha agus lena leasaítear Treoir 79/117/CEE (IO L 158, 30.4.2004, lch. 7).

(3) Arrêté du 25 janvier 2019 modifiant l’arrêté du 30 juin 2008 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: [Ordú an 25 Eanáir 2019 lena leasaítear Ordú an 30 Meitheamh 2008 maidir le huasteorainneacha iarmhar clóirdeacóin. Níor cheart d’ábhar bia áirithe de bhunadh plandúil agus ainmhíoch a bheith níos mó ná na huasteorainneacha sin chun go n-aithneofaí é mar ábhar bia atá oiriúnach lena chaitheamh ag an duine]. AGRG1901040A).

(4) Arrêté du 23 mai 2019 modifiant l’arrêté du 25 janvier 2019 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: [Ordú an 23 Bealtaine 2019 lena leasaítear ordú an 25 Eanáir 2019 maidir le huasteorainneacha iarmhar clóirdeacóin. Níor cheart d’ábhar bia áirithe de bhunadh plandúil agus ainmhíoch a bheith níos mó ná na huasteorainneacha sin chun go n-aithneofaí é mar ábhar bia atá oiriúnach lena chaitheamh ag an duine]. AGRG1913466A).

(5) Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 lena leagtar síos prionsabail ghinearálta agus ceanglais ghinearálta dhlí an bhia, lena mbunaítear an tÚdarás Eorpach um Shábháilteacht Bia agus lena leagtar síos nósanna imeachta i gcúrsaí sábháilteachta bia (IO L 31, 1.2.2002, lch. 1).

(6) Note providing the scientific and technical support of the French Agency for Food, Environmental and Occupational Health and Safety in respect of the fixing of a maximum residue limit for chlordecone in fat for meat products (2018-SA-0202). [Meabhrán lena soláthraítear tacaíocht eolaíoch agus theicniúil Ghníomhaireacht na Fraince um Shláinte agus Sábháilteacht Ceirde, Comhshaoil agus Bia maidir le huasteorainn iarmhar a shocrú i gcás clóirdeacóin i saill le haghaidh táirgí feola (2018-SA-0202)].

(7) Opinion of the French Agency for Food, Environmental and Occupational Health and Safety on the fixing of a maximum residue limit for chlordecone in muscle and fat for meat products (2018-SA-0265). [Tuairim ó Ghníomhaireacht na Fraince um Shláinte agus Sábháilteacht Ceirde, Comhshaoil agus Bia maidir le huasteorainn iarmhar a shocrú i gcás matáin agus saille le haghaidh táirgí feola (2018-SA-0265)].

(8) Ráiteas maidir leis an measúnú ar nochtadh bia i ndáil leis na huasleibhéil iarmhar shealadacha i gcás clóirdeacóin i dtáirgí áirithe de bhunadh ainmhíoch. EFSA Journal [Iris EFSA], 2020;18(3):6052.